Kergejõustik 1908. aasta suveolümpiamängudel
Kergejõustik 1908. aasta suveolümpiamängudel toimus 13.-25. juulini Londonis. Võistlustel osales 446 sportlast 20 riigist. Välja jagati 26 komplekti medaleid. Esimest korda olid olümpiamängudel kavas käimine (3500 m ja 10 miili distantsil), odavise kahes erinevas stiilis, kettaheide antiikstiilis, 5 miili (8046,57) jooks (hiljem muudeti see 10 000 m jooksuks ) ja 1600 m teatejooks, kus võistkonnal tuli läbida 200, 200, 400 ja 800 m. Takistusjooksus võisteldi 3200 m distantsil ja meeskonnajooksus 3 miili (4828,02 m) distantsil. Märkimisväärne vahejuhtum leidis aset maratonis, kus algselt esimesena lõpetanud itaallane Dorando Pietri tulemus tühistati, kuna sportlane ei suutnud iseseisvalt finišijoont ületada. Staadionile jõudes olid Pietri jõuvarud nii otsas, et tal oli raskusi õige suuna leidmisel. Itaallasele kiirustasid appi rajakohtunikud ja näitasid talle õige suuna kätte, kuid peale mõningat jooksu vajus ta kokku ning arstid ja kohtunikud tõttasid teda aitama. Sellist abi vajas Pietri veel mitu korda, enne kui ta üle finišijoone sõna otseses mõttes kanti. Teisena lõpetanud John Hayes kuulutati pärast ameeriklaste esitatud protesti võitjaks, sest võistlusmääruste rikkumine oli ilmne. Teine ebameeldiv vahejuhtum toimus 400 m finaalis. Esimesena lõpetanud ameeriklane John C. Carpenter diskvalifitseeriti, kuna ta oli jooksu ajal tõuganud britti Wyndham Halswelle. Otsustati korraldada uus jooks, kuid ameeriklased keeldusid sellel osalemast ja nii tuli olümpiavõitjaks Halswelle ajaloolises ühemehejooksus.